ʼÑa jaʼan‑r xaxeʼe ntdaa‑n.
Xini vaʼa‑r jundu n‑kaxí‑r.
Ɨɨn tnaʼa mee‑n,
kada xa jɨn tnaʼa xa jaʼan tnuʼu Ianyuux,
yodotnuni xá n‑kuu kueʼe kuia:
“Se xax kaʼnu xiʼin‑r xini uʼu ñaʼa.”
Vitna,
antecas xa yaʼa,
te jaʼan‑r xa duʼa koo.
Te dada,
hora yaʼa,
te jandixa koio‑n xa kuu‑r jundu kuu‑r.
Xandaa kuu xa jaʼan‑r.
Ɨɨn ñayiu,
nux kueka vaʼa‑i se tundaʼa‑r,
duʼa kueka vaʼa ñaʼa‑i mee‑r tuku.
Te nux kueka vaʼa ñaʼa‑i mee‑r,
te kueka vaʼa‑i Ia n‑tundaʼa ñaʼa mee‑r vaxi.
Na n‑jaʼan Jesús tnuʼu yaʼa,
te yo n‑tnau ini‑ia.
N‑jaʼan kaxi‑ia:
—Xandaa kuu xa jaʼan‑r.
Ɨɨn tnaʼa mee‑n diko ñaʼa mee‑r nuu se kaʼni ñaʼa koio.
N‑ka nukondeʼa tnaʼa se dakuaʼa‑ia.
Ñayo‑s n‑ka kutnuni ini nuu ndeda ɨɨn‑s n‑jaʼan‑ia.
Nuu n‑ka xaxdini‑s,
ijan,
yatni Jesús,
nukoo ɨɨ se dakuaʼa‑ia.
Yo n‑xemani Jesús se ijan.
N‑kida Simón Spedru ɨɨn seña ndaʼa‑s nuu se ijan,
xa kajan tnuʼu‑s‑ia nuu jundu kuu se diko‑ia.
N‑nundee se ijan Jesús,
te n‑jaʼan niʼni‑s doʼo‑ia:
—Xtoʼo‑ro,
¿jundu kuu‑s?
N‑jaʼan niʼni Jesús doʼo se ijan:
—Dandoyo‑r itaʼu tila nuu ndeyu,
te juñaʼa‑r‑sɨ.
Mee‑s kuu‑s.
N‑dandoyo‑ia itaʼu tila,
te n‑xiaʼan‑ia nuu Judas Iscariote,
daʼya yɨɨ Simón.
N‑tnɨɨ Judas tila jan,
te dada n‑kɨu kuiʼna anu‑s.
N‑jaʼan Jesús:
—Xa kada‑n,
yachi kada‑n.
Te ñayo se xtuu ijan n‑ka kutnuni ini nakuenda n‑jaʼan Jesús tnuʼu yaʼa nuu Judas.
Dava‑s n‑ka xani ini xa duʼa n‑jaʼan‑ia xaxeʼe xa n‑yɨndaʼa Judas tvini‑s ntdaa‑s.
N‑ka xani ini‑s xa juini‑ia xa jueen‑s xa kax koio‑s viko Paxcua,
a xa juñaʼa‑s tvini nuu ñayiu ka kundaʼu.
N‑tnɨɨ Judas tila,
te yachi n‑kee‑s juaʼan‑s.
Te xá n‑kuaa hora ijan.
Na n‑kee Judas juaʼan‑s,
te n‑jaʼan Jesús:
—Vitna koo xa kunxaʼnu ka Se kuu ñani tnaʼa ñayiu,
te xaxeʼe mee‑s,
koo xa kunxaʼnu ka Ianyuux.
Nux dandeʼa mee‑s ñayiu xa kunxaʼnu ka Ianyuux,
dada dandeʼa Ianyuux ñayiu xa kunxaʼnu ka mee‑s.
Te ña kueʼe ka ndoñuʼu xa xee xa duʼa koo.
Daʼya kuechi‑r,
xaku nga hora kutuu‑r xiʼin‑n.
Nanduku ñaʼa koio‑n,
ko mayo ka‑n naniʼi ñaʼa.
Nani n‑jaʼan‑r nuu se ka taxnuni nuu ñayiu Israel,
dani jaʼan‑r nuu mee‑n vitna:
“Nuu jɨʼɨn mee‑r,
mayo‑n kuaʼa xa kandijun ñaʼa koio‑n.”
Vitna taa‑r ɨɨn tnuʼu taʼu tniu xee:
“Io xa juemani tnaʼa koio‑n.”
Nani xemani ñaʼa mee‑r,
dani juini‑r xa juemani tnaʼa koio‑n.
Nux juemani tnaʼa koio‑n,
te jini koio ntdaa ñayiu xa se dakuaʼa mee‑r ka kuu mee‑n.
N‑xijan tnuʼu Simón Spedru:
—Xtoʼo‑ro,
¿ndexu jɨʼɨn‑n?
N‑xiaʼan Jesús:
—Nuu jɨʼɨn‑r,
ma kuaʼa‑n xa kandijun ñaʼa‑n jɨʼɨn vitna,
ko ɨnka kɨu,
joon,
kandijun ñaʼa‑n xee.
N‑jaʼan Spedru:
—Xtoʼo‑ro,
¿nakuenda xa ña kuaʼa‑da xa kandijun ñaʼa‑da jɨʼɨn vitna?
Io tuʼa‑da xa kuú‑da xaxeʼe‑n.
N‑jaʼan Jesús:
—¿Xandaa kuu xa io tuʼa‑n xa kuú‑n xaxeʼe‑r a?
Xandaa kuu xa jaʼan‑r.
Antecas xa kana liʼi xakuaa vitna,
te jaʼan mee‑n uni vuelta xa ña xini ñaʼa‑n mee‑r.